

VLADA REPUBLIKE HRVATSKE

Zagreb, 2. studenoga 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 39. Zakona o poljoprivredi („Narodne novine“, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22), Vlada Republike Hrvatske je na sjednici održanoj \_\_\_\_\_\_\_\_\_\_\_ 2023. donijela

**O D L U K U**

o donošenju Programa za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine

**I.**

Donosi se Program za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 303.01/23-01/6, URBROJ: 525-11/700-23-3, od 17. listopada 2023.

**II.**

Ukupna financijska sredstva za provedbu Programa iz točke 1. ove Odluke iznose 1.800.000,00 eura za trogodišnje razdoblje i osigurat će se u Državnom proračunu Republike Hrvatske za 2024. godinu i projekcijama za 2025. i 2026. godinu unutar financijskog plana Ministarstva poljoprivrede, na poziciji A865016 Međunarodna promocija hrvatske poljoprivrede i drvoprerađivačke industrije u okviru limita ukupnih rashoda utvrđenog Odlukom o proračunskom okviru za razdoblje 2024. – 2026..

**III.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**IV.**

Ova Odluka stupa na snagu danom donošenja.

**PREDSJEDNIK**

**mr. sc. Andrej Plenković**

**OBRAZLOŽENJE**

Program za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine donosi se na temelju članka 39. Zakona o poljoprivredi („Narodne novine“, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22).

Ministarstvo poljoprivrede Republike Hrvatske (u daljnjem tekstu: Ministarstvo) potiče promotivne aktivnosti poljoprivredno-prehrambenih proizvoda i poljoprivrednih djelatnosti.

Međunarodni sajmovi i natjecanja kao mjesto izravnog susreta ponude i potražnje, neposrednih kontakata, prezentacija novih proizvoda i mogućnosti za nove poslovne prilike iznimno su značajan marketinški i promotivni čimbenik u svim sektorima proizvodnje hrane.

Suradnja s institucijama, ustanovama i organizacijama radi podizanja konkurentnosti proizvodnje hrane na unutarnjem tržištu Europske unije i tržištima na području trećih zemalja, internacionalizacija i uključivanje u globalne lance vrijednosti od strateškog su interesa za Republiku Hrvatsku.

Cilj ovog Programa za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu (u daljnjem tekstu: Program) je davanje podrške organiziranim nastupima hrvatskih proizvođača na velikim međunarodnim sajmovima i natjecanjima u inozemstvu u svrhu promocije hrvatskih poljoprivredno- prehrambenih proizvoda.

Provedba Programa potpore financirat će se iz sredstava Državnog proračuna Republike Hrvatske u iznosu od 1.800.000,00 eura za trogodišnje razdoblje, unutar Financijskog plana Ministarstva poljoprivrede na poziciji A865016 Međunarodna promocija hrvatske poljoprivrede i drvoprerađivačke industrije u okviru limita ukupnih rashoda utvrđenog Odlukom o proračunskom okviru za razdoblje 2024. – 2026.